Ўзбекистон Республикаси адлия вазирининг

2021 йил \_\_\_ апрелдаги

\_\_\_\_\_-ум-сон буйруғига

1-ИЛОВА

**“Энг фаол қонунчилик ташаббускори” танловини   
ўтказиш тартиби тўғрисида**

**НИЗОМ**

Мазкур Низом **“Энг фаол қонунчилик ташаббускори”** танловини (кейинги ўринларда танлов деб юритилади) ташкил этиш   
ва ўтказиш тартибини белгилайди.

**1-боб. Умумий қоидалар**

1. Танлов Ўзбекистон Республикаси Адлия вазирлиги томонидан ташкил этилади ва ўтказилади.

2. Танловнинг ташкилий масалаларини ҳал қилишга масъул Қонун ҳужжатларини таҳлил қилиш ва тизимлаштириш бошқармаси (кейинги ўринларда Ишчи орган деб юритилади) ҳисобланади.

3. Танлов қуйидаги номинациялар бўйича ўтказилади:

“Қонунчиликни такомиллаштиришда энг фаол жамоатчилик вакили”;

“Қонунчиликни такомиллаштиришда энг фаол давлат ташкилоти”.

4. Мазкур Низом мақсадлари учун қонунчилик ҳужжатлари деганда, Ўзбекистон Республикасининг “Норматив-ҳуқуқий ҳужжатлар тўғрисида”ги Қонунида белгиланган норматив-ҳуқуқий ҳужжатлар ҳамда Ўзбекистон Республикасининг “Техник жиҳатдан тартибга солиш тўғрисида”ги Қонунида белгиланган техник жиҳатдан тартибга солиш соҳасидаги норматив ҳужжатлар тушунилади.

5. Ҳакамлар ҳайъати таркиби 7 нафар аъзодан иборат бўлиб, адлия вазири томонидан тасдиқланади. Бунда ҳакамлар ҳайъати таркибига адлия органлари ходимлари, давлат ҳокимияти ва бошқаруви органлари, нодавлат нотижорат ташкилотлари ва фуқаролик жамиятининг бошқа институтлари, шунингдек, бошқа ташкилотлар вакиллари ҳам киритилиши мумкин. Ҳакамлар ҳайъати аъзолари умумий сонининг камида учдан икки қисми иштирок этса, ваколатли ҳисобланади.

6. Танловнинг мақсади қонунчилик ҳужжатларини ҳамда техник жиҳатдан тартибга солиш соҳасидаги норматив ҳужжатларни тизимлаштиришга жисмоний шахсларни, тадбиркорлик субъектларини, шунингдек, давлат ва хўжалик бошқаруви органлари, илмий-тадқиқот   
ва нодавлат нотижорат ташкилотлари ходимларини жалб қилиш, шунингдек, жамоатчилик вакилларининг норма ижодкорлиги соҳасидаги фаоллигини оширишдан иборат.

**2-боб. Танловни ўтказиш босқичлари ва муддатлари.   
Танлов иштирокчилари**

7. Танловни ўтказиш босқичларига қуйидагилар киради:

1) танлов иштирокчиларидан қонунчиликни такомиллаштириш бўйича таклифларни қабул қилиш ва тўплаш. Танлов иштирокчиларидан таклифларни қабул қилиш 1 июлдан 30 октябрга қадар амалга оширилади;

2) ҳар бир номинация бўйича тўпланган таклифларни 1 ноябрдан   
30 ноябрга қадар кўриб чиқиш ва натижасига кўра энг кўп балл тўплаган   
3 та ғолибни аниқлаш;

3) танлов натижаларини декабрь ойининг биринчи ўн кунлигида эълон қилиш.

8. Танлов ўтказилиши тўғрисида Адлия вазирлигининг расмий   
веб-сайтида, шунингдек, “Telegram” ижтимоий тармоғидаги “Huquqiy axborot” каналида, “Facebook” ижтимоий тармоғида ва бошқа оммавий ахборот воситаларида эълонлар берилади.

9. Танлов иштирокчилари сони чекланмаган бўлиб, танловнинг “Қонунчиликни такомиллаштиришда энг фаол жамоатчилик вакили” номинациясида барча 18 ёшга тўлган жисмоний шахслар, тадбиркорлик субъектлари, олий таълим ташкилотлари, илмий-тадқиқот муассасалари ҳамда нодавлат нотижорат ташкилотлари вакиллари иштирок этишлари мумкин.

“Қонунчиликни такомиллаштиришда энг фаол давлат ташкилоти” номинациясида давлат ва хўжалик бошқаруви органлари ва бошқа давлат ташкилотлари ходимлари иштирок этишлари мумкин.

Танловнинг бир номинацияси бўйича таклиф киритган иштирокчиларнинг бошқа бир номинация бўйича юборган таклифлари инобатга олинмайди.

Танловда Адлия вазирлиги тизимига кирувчи ташкилотлар ходимлари иштирок этишлари мумкин эмас.

10. Ишчи орган томонидан танловни ўтказиш ва танлов натижаларини эълон қилиш муддатларига ўзгартириш киритилиши мумкин. Киритилган ўзгартиришлар тўғрисида Адлия вазирлигининг расмий веб-сайти, шунингдек, “Telegram” ижтимоий тармоғидаги “Huquqiy axborot” каналида, “Facebook” ижтимоий тармоғида ва бошқа оммавий ахборот воситаларида эълон қилинади.

**3-боб. Танловни ўтказиш ва унинг натижаларини   
баҳолаш тартиби**

11. Танловни ўтказишда ҳар бир иштирокчи томонидан қонунчилик ҳамда техник жиҳатдан тартибга солиш соҳасидаги норматив ҳужжатларни тизимлаштириш бўйича таклифлар ва лойиҳалар [tanlov2021@adliya.uz](mailto:tanlov@adliya.uz)   
электрон почта манзилига юборилади.

12. “Қонунчиликни такомиллаштиришда энг фаол жамоатчилик вакили” номинацияси бўйича жисмоний шахслар, тадбиркорлик субъектлари ва олий таълим ташкилотлари, илмий-тадқиқот муассасалари ҳамда нодавлат нотижорат ташкилотлари вакиллари томонидан киритилган таклифлар танлов электрон почта манзилига шахсий ёки ташкилот электрон манзили орқали юборилади.

Таклифларни юборишда иштирокчиларнинг Ф.И.Ш., электрон почта манзили ва телефон рақамлари кўрсатилади.

“Қонунчиликни такомиллаштиришда энг фаол давлат ташкилоти” номинацияси бўйича давлат ва хўжалик бошқаруви органлари ва бошқа давлат ташкилотлари қонунчиликни такомиллаштириш бўйича таклифларни фақат улар ишлайдиган ташкилот расмий бланкида ташкилот раҳбари ёки раҳбарнинг ўринбосари томонидан имзоланган (шу жумладан, электрон рақамли имзодан фойдаланган ҳолда) хат орқали киритилади.

13. “Қонунчиликни такомиллаштиришда энг фаол жамоатчилик вакили” номинацияси бўйича иштирокчилар томонидан ишлаб чиқилган таклифлар   
ва лойиҳаларни мазкур низомга 1–3-иловалар билан тасдиқланган жадвалларга мувофиқ шакллантирилади.

14. “Қонунчиликни такомиллаштиришда энг фаол давлат ташкилоти” номинацияси бўйича иштирокчилар томонидан ишлаб чиқиладиган қонунчилик ҳужжатлари:

Ўзбекистон Республикасининг “Норматив-ҳуқуқий ҳужжатлар тўғрисида”ги Қонуни;

Ўзбекистон Республикасининг “Техник жиҳатдан тартибга солиш тўғрисида”ги Қонуни;

Ўзбекистон Республикаси Вазирлар Маҳкамасининг 2019 йил   
22 мартдаги 242-сон қарори билан тасдиқланган Ўзбекистон Республикаси Вазирлар Маҳкамасининг Регламенти;

Идоравий норматив-ҳуқуқий ҳужжатларни тайёрлаш ва қабул қилиш қоидалари (рўйхат рақами 2565, 2014 йил 28 февраль) ва бошқа қонунчилик ҳужжатлари талабларига мувофиқ расмийлаштирилади.

Шунингдек, тақдим этилаётган таклифлар техник жиҳатдан тартибга солиш соҳасидаги халқаро норма ва қоидаларга (*Мисол учун: Халқаро тиббий-санитария қоидалари, Стандартлаштириш бўйича Европа қўмитаси стандартлари (Еврокод ва Евростандартлар) ва бошқалар*), амалдаги Ўзбекистон Республикаси қонунчилик ҳужжатларига, ҳуқуқни қўллаш амалиёти бўйича статистик   
ва таҳлилий маълумотларга, техник жиҳатдан тартибга солиш соҳасидаги хорижий давлатларнинг илғор тажрибаларига асосан ишлаб чиқилган бўлиши лозим.

15. Танлов иштирокчилари томонидан билдирилган таклифлар қуйидаги мезонлар асосида баҳоланади:

а) қонунчилик ҳужжатини бекор қилиш бўйича киритилган ҳар бир таклиф учун – 0,5 балл;

б) бир нечта ҳужжатларни ягона ҳужжатга бирлаштириш тўғрисидаги лойиҳа учун:

бештагача ҳужжатларни бир ҳужжатга бирлаштириш бўйича –   
1 баллдан 3 баллгача;

бештадан ўнтагача ҳужжатларни бир ҳужжатга бирлаштириш бўйича – 2 баллдан 4 баллгача;

ўнтадан ортиқ ҳужжатларни бир ҳужжатга бирлаштириш бўйича лойиҳа учун – 3 баллдан 5 баллгача;

в) амалдаги қонунчилик ҳужжатларидаги номувофиқлик, тафовут   
ва зиддиятларни бартараф қилиш бўйича ҳар бир асослантирилган таклиф учун – 1 балл;

г) ҳуқуқий бўшлиқларни бартараф этиш ҳамда янги ижтимоий муносабатларни тартибга солиш бўйича ишлаб чиқилган қонунчилик ҳужжати лойиҳаси учун –3 баллгача.

Ҳакамлар ҳайъати, иштирокчи томонидан тақдим этилган лойиҳанинг комплекслилиги ва мураккаблигидан келиб чиқиб, асосий балларга 3 баллгача қўшимча балл беришлари мумкин.

16. Танлов доирасида юборилган таклифлар ҳакамлар ҳайъати томонидан кўриб чиқилади ва мазкур низомнинг 15-бандига асосан баҳоланади.

Танлов доирасида тақдим этилган таклиф ва лойиҳалар мазкур низомнинг 13 ва 14-бандларидаги талабларга мувофиқ бўлмаган тақдирда ҳакамлар ҳайъати томонидан баллар пасайтирилади ёки баҳоланмайди.

17. Агар бир нечта иштирокчи томонидан бир хил мазмундаги таклиф келиб тушган тақдирда, Адлия вазирлигига биринчи бўлиб тақдим этилган таклиф муаллифига тегишли баллар тақдим этилади. Ҳакамлар ҳайъати қарорига мувофиқ иккинчи ва ундан кейин тақдим этилган бир хил мазмундаги таклифлар баҳоланмайди.

18. Ҳар бир номинация бўйича энг юқори баллни қўлга киритган 3 нафар иштирокчилар ғолиб деб топилади.

Ҳакамлар ҳайъати томонидан тақдим этилган баллар ҳамда ҳакамлар ҳайъатининг ғолибларни эълон қилиш бўйича қарорлари муҳокама қилинмайди.

19. Танлов натижаларини баҳолаш ва ғолибни аниқлаш баённома билан расмийлаштирилади. Баённома танловни баҳолашда қатнашган ҳакамлар ҳайъатининг аъзолари томонидан имзоланади.

**4-боб. Ғолибларни тақдирлаш ва танловнинг молиялаштириш манбалари**

20. Танлов ғолиблари ҳар йили 8 декабрь – “Конституция куни” байрами арафасида тақдирланадилар.

21. Танлов натижалари ва унинг ғолиблари ҳақидаги маълумот босма   
ва электрон оммавий ахборот воситаларида ҳамда Адлия вазирлигининг расмий веб-сайтида, шунингдек, “Telegram” ижтимоий тармоғидаги “Huquqiy axborot” каналида эълон қилинади.

22. Танлов якунига кўра ғолиблар мазкур Низомнинг 3-бандида назарда тутилган ҳар бир номинация бўйича алоҳида Адлия вазирлиги томонидан жисмоний шахсларга ҳисобланадиган солиқ ва бошқа мажбурий тўловларни чегириб қолган ҳолда, қуйидаги тартибда тақдирланадилар:

биринчи ўринни эгаллаган танлов иштирокчисига – белгиланган намунадаги сертификат, базавий ҳисоблаш миқдорининг 50 баравари миқдорида пул маблағлари;

иккинчи ўринни эгаллаган танлов иштирокчиси – белгиланган намунадаги сертификат, базавий ҳисоблаш миқдорининг 37,5 баравари миқдорида пул маблағлари;

учинчи ўринни эгаллаган танлов иштирокчиси – белгиланган намунадаги сертификат, базавий ҳисоблаш миқдорининг 25 баравари миқдорида пул маблағлари.

23. Танловни ўтказиш ва ғолибларни тақдирлаш билан боғлиқ барча харажатлар Адлия вазирлигининг бюджетдан ташқари маблағлари, халқаро молия институтлари ва бошқа хорижий донорларнинг техник кўмак маблағлари ва грантлари, жисмоний ва юридик шахсларнинг ҳомийлик хайриялари ҳамда қонунчилик ҳужжатларида тақиқланмаган бошқа манбалар ҳисобидан белгиланган тартибда қопланади.

**5-боб. Якуний қоидалар**

24. Танлов иштирокчилари томонидан танловда иштирок этиш учун тақдим этилган материаллар бўйича изоҳ ёки шарҳ берилмайди ва улар эгаларига қайтарилмайди.

25. Ҳар бир иштирокчи танлов доирасида тақдим этилган материалларининг муаллифлик ҳуқуқи эгаси эканлигини кафолатлаши   
ва учинчи шахсларнинг интеллектуал ҳуқуқларини бузмаслиги шарт.

26. Танлов иштирокчилари томонидан тақдим этилган материаллар учинчи томонларнинг интеллектуал ҳуқуқларини бузган бўлса, ушбу ҳолат юзасидан Адлия вазирлиги жавобгар ҳисобланмайди.

“Қонунчилик бўйича энг фаол ҳуқуқшунос” танловини ўтказиш тартиби тўғрисидаги низомга

1-ИЛОВА

НАМУНА

**Айрим қонунчилик ҳужжатларини ўз кучини йўқотган деб топиш бўйича**

**КЎРИБ ЧИҚИШ ЖАДВАЛИ**

|  |  |  |
| --- | --- | --- |
| **Т/р** | **Қонунчилик ҳужжат номи** | **Асослаш** |
| **1.** | Ўзбекистон Республикаси Президентининг “Яйлов чорвачилиги (қоракўлчилик, қўйчилик, уюр йилқичилиги ва туячилиги) ходимларини ижтимоий жиҳатдан ҳимоя қилишнинг қўшимча тадбирлари тўғрисида” 1992 йил 7 январдаги ПФ–307-сон Фармони | Мамлакатимиз бозор иқтисодиётига ўтиши ҳамда иқтисодиётда давлат улушининг қисқариши, жумладан халқ депутатлари маҳаллий Кенгашлари ижроия комитетлари, колхозлар, совхозлар тугатилиши муносабати билан мазкур Фармонда белгиланган қоидалар ўз амалий аҳамиятини йўқотган. |
| **2.** | Ўзбекистон Республикаси Президентининг “Уй-жойлар хусусийлаштирилиши муносабати билан аҳолининг кам таъминланган табақаларини ижтимоий ҳимоялашга оид қўшимча тадбирлар тўғрисида” 1992 йил 19 августдаги ПФ–455-сон Фармони | Мазкур Фармонда бир марталик хусусиятга эга бўлган ҳуқуқлар белгиланган бўлиб, улар ўз кучини йўқотган.  **“Норматив-ҳуқуқий ҳужжатлар тўғрисида”ги Қонуннинг 36-моддаси**га асосан янги норматив-ҳуқуқий ҳужжат қабул қилинганлиги муносабати билан илгари қабул қилинган норматив-ҳуқуқий ҳужжатларга зарур ўзгартиришлар ва (ёки) қўшимчалар киритилади ва илгари қабул қилинган барча ҳужжатлар ёки уларнинг қисмлари, агар улар янги ҳуқуқий нормаларга зид бўлса ёхуд янги ҳужжат билан тўлалигича қамраб олинган ёки **амалда ўз аҳамиятини йўқотган, лекин расман ўз кучини йўқотган деб топилмаган бўлса, ўз кучини йўқотган деб топилиши керак**. |

“Қонунчилик бўйича энг фаол ҳуқуқшунос” танловини ўтказиш тартиби тўғрисидаги низомга

2-ИЛОВА

НАМУНА

**Вазирлар Маҳкамасининг “Ўзбекистон Республикаси Ҳукуматининг айрим қарорларига ўзгартириш   
ва қўшимчалар киритилиши тўғрисида”ги қарори лойиҳасига**

**ТАҚҚОСЛАШ ЖАДВАЛИ**

|  |  |  |
| --- | --- | --- |
| **Амалдаги таҳрир** | **Таклиф этилаётган таҳрир** | **Асослаш** |
| **1. Вазирлар Маҳкамасининг 1996 йил 12 апрелдаги 147-сон қарори билан тасдиқланган Давлат бошқаруви органлари, суд органлари ва нотариал идоралари ходимларининг айрим тоифалари меҳнатига ҳақ тўлаш шартлари** | | |
| 1. Мазкур қарор билан тасдиқланган лавозим разрядлари ва тариф коэффициентларида назарда тутилмаган лавозимлардаги давлат бошқаруви органлари, суд органлари ва нотариал идораларнинг айрим тоифадаги ходимларига Меҳнатга ҳақ тўлашнинг Ягона тариф сеткасига мувофиқ разрядлар:  …  *(олтинчи хатбоши)*вилоятлар, шаҳарлар ва туманлар ҳокимликлари аппаратлари вояга етмаганлар ишлари бўйича идоралараро комиссиялар ҳамда маъмурий комиссияларининг масъул котибларига — тегишли ҳокимликларнинг етакчи мутахассислари лавозим разрядлари даражасида, етакчи мутахассис лавозими бўлмаган жойларда — биринчи тоифали мутахассислар лавозим разрядлари даражасида;  … | 1. Мазкур қарор билан тасдиқланган лавозим разрядлари ва тариф коэффициентларида назарда тутилмаган лавозимлардаги давлат бошқаруви органлари, суд органлари ва нотариал идораларнинг айрим тоифадаги ходимларига Меҳнатга ҳақ тўлашнинг Ягона тариф сеткасига мувофиқ разрядлар:  …  *(олтинчи хатбоши)*вилоятлар, шаҳарлар ва туманлар ҳокимликлари аппаратлари вояга етмаганлар ишлари бўйича **идоралараро** комиссиялар ҳамда маъмурий комиссияларининг масъул котибларига — тегишли ҳокимликларнинг етакчи мутахассислари лавозим разрядлари даражасида, етакчи мутахассис лавозими бўлмаган жойларда — биринчи тоифали мутахассислар лавозим разрядлари даражасида;  … | Комиссиянинг номи Ўзбекистон Республикаси Президентининг “Ҳуқуқбузарликлар профилактикаси ва жиноятчиликка қарши курашиш тизимини янада такомиллаштириш чора-тадбирлари тўғрисида” 2017 йил 14 мартдаги ПҚ–2833-сон қарорига мувофиқлаштирилган. |
| **2. Вазирлар Маҳкамасининг 2015 йил 15 сентябрдаги 266-сон қарори билан тасдиқланган Ташувчининг фуқаролик жавобгарлигини мажбурий суғурта қилиш қоидалари** | | |
| 8. Ташувчининг фуқаролик жавобгарлигини мажбурий суғурта қилиш шартномаси ва ташувчининг фуқаролик жавобгарлигини мажбурий суғурта қилиш бўйича суғурта полиси ташувчининг фуқаролик жавобгарлигини мажбурий суғурта қилиш амалга оширилганлигини тасдиқловчи ҳужжатлар ҳисобланади.  **Тўлдирилмоқда** | 8. Ташувчининг фуқаролик жавобгарлигини мажбурий суғурта қилиш шартномаси ва ташувчининг фуқаролик жавобгарлигини мажбурий суғурта қилиш бўйича суғурта полиси ташувчининг фуқаролик жавобгарлигини мажбурий суғурта қилиш амалга оширилганлигини тасдиқловчи ҳужжатлар ҳисобланади.  **Ташувчининг фуқаролик жавобгарлигини мажбурий суғурта қилиш бўйича суғурта полиси (кейинги ўринларда суғурта полиси деб аталади) тегишли бланкада ва ташувчининг фуқаролик жавобгарлигини мажбурий суғурта қилиш шартномасига киритилган транспорт воситалари сонига тенг нусхаларда расмийлаштирилади.** | “Иқтисодиётнинг жадал ривожланишини таъминлашга доир қўшимча чора-тадбирлар қабул қилиниши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”  2018 йил 26 июлдаги ЎРҚ-488-сон Ўзбекистон Республикаси Қонунига мувофиқ киритилмоқда.  Бугунги кунда Ўзбекистонда фаолиятни амалга оширувчи ташувчилар тахминан 50,0 мингта автотранспорт воситасига эга, улардан 2017 йилда – 21,2 мингтаси (42,4%) суғурта қилинган, 2018 йилнинг 9 ойида эса – 12,0 мингтаси (24,0%) суғурта қилинган. Ташувчилар ўз жавобгарлигини учинчи шахслар олдида суғурта қилишда мавжуд 50 – 60 та втотранспорт воситасидан 5 – 10 тасини суғурта қиладилар ва ушбу полисларни лицензия олишда масъул органга тақдим этадилар. Натижада ташувчининг фуқаролик жавобгарлигини мажбурий суғурта қилишни тўлиқ қамраб олиш таъминланмайди.  “Ташувчининг фуқаролик жавобгарлигини мажбурий суғурта қилиш тўғрисида”ги Қонунни тўлиқ амалга ошириш мақсадидаҳар бир транспорт воситаси бўйича алоҳида суғурта полиси берилишини таъминлаш зарур. |

“Қонунчилик бўйича энг фаол ҳуқуқшунос” танловини ўтказиш тартиби тўғрисидаги низомга

3-ИЛОВА

НАМУНА

**Қонунчилик ҳужжати лойиҳасининг концепцияси**

|  |
| --- |
| 1. Қонунчилик ҳужжати лойиҳасининг шакли. |
|  |
| 2. Ҳуқуқий (*техник*) жиҳатдан тартибга солишнинг асосий ғояси, мақсади  ва предмети. |
|  |
| 3. Тегишли соҳада ҳуқуқий муносабатларни тартибга солувчи қонунчилик ҳужжатлари, шунингдек Ўзбекистон Республикасининг халқаро шартномалари таҳлили. |
|  |
| 4. Қонунчилик ҳужжатларидаги бўшлиқлар ва зиддиятлар, эскирган, амалда ўз аҳамиятини йўқотган, самарасиз ёхуд амалга ошириш механизмига эга бўлмаган қоидаларнинг мавжудлиги. |
|  |
| 5. Ҳуқуқий жиҳатдан тартибга солишнинг мавжуд камчиликларини бартараф этишнинг оқилона ва энг самарали усуллари. |
|  |
| 6. Халқаро ҳуқуқнинг умумий эътироф этилган принциплари ва нормалари, шунингдек хорижий мамлакатларда ҳуқуқий жиҳатдан тартибга солиш тажрибаси. |
|  |
| 7. Статистика, жамиятшунослик, сиёсатшунослик, шунингдек бошқа илмий тадқиқотлар ўтказиш натижалари. |
|  |
| 8. Қонунчилик ҳужжати лойиҳасини қабул қилиш зарурияти. |
|  |
| 9. Қонунчилик ҳужжати лойиҳасининг тузилмаси (*имконият бўлганда бўлимлар, кичик бўлимлар, боблар, параграфлар ва моддалар баён қилинади*). |
|  |